Hutudole: labarai da hausa : Lauya ya nemi kotu ta dakatar da nadin da Buhari ya yi wa Emiefele
Lauya ya nemi kotu ta dakatar da nadin da Buhari ya yi wa Emiefele
Wani lauya kuma kwararren dan busa usur din fallasa yadda ake satar kudade, mai suna George Uboh, ya kalubalanci kokarin da Gwamnatin Tarayya keyi na sake nada Gwamnan Babban Bankin Najeriya (CBN), ci gaba da rike bankin karo na biyu.
Idan majalisa ta amince da tayin da Shugaba Muhammadu Buhari ya yi mata na neman sake amincewar ta Emiefele ya rike shugabancin CBN, zai sake shafe wasu shekaru hudu kenan a matsayin sa na Gwamnan bankin.
Uboh wanda ejan ne na zakulo inda ake karkatar da kudade, ya nemi kotu kada ta amince a sake nada Emiefele shugabancin CBN.
A cikin dalilan da ya gabatar wa kotu, a takardar kara a Babbar Kotun Tarayya, Abuja, Uboh yace wa kotu ba zai yiwu Gwamnatin Tarayya ta aika da sunan Godwin Emiefele wai Majalisar Dattawa ta sake amincewa da shi ba, domin akwai kara a gaban kotu, inda ake kalubalantar sake nada shi din.
Kwafin karar da Uboh ya shigar wanda ya fado a hannun PREMIUM TIMES, ya nuna ana zargin Gwamnan Babban Bankin Najeriya, Emiefele ya hada baki da wasu shugabannin kamfanin NNPC sun damfari gwamnati da ’yan Najeriya.
Lauya Martin Okoye na JohnMary Jideobi ne ya shigar da karar, inda a ciki aka hada da kwafen rantsuwar cewa Emiefele ya hada baki da wasu shugabannin NNPC sun karkatar da dala milyan 24.
Ya ce an karkatar da kudin ne ta hanyar sayar da man fetur a Najeriya.